**НАРОДНИ МУЗЕЈ ВАЉЕВО**

**14000 Ваљево, Трг војводе Мишића 3**

**014 / 224 - 641, 221 - 041**

**narodnimuzejvaljevo@gmail.com www.museum.org.rs**



**ПРОГРАМ РАДА**

**НАРОДНОГ МУЗЕЈА ВАЉЕВО**

**за 2025. годину**

**Децембар, 2024. година**

 **САДРЖАЈ ПРОГРАМА**

**1. УВОДНЕ НАПОМЕНЕ** *(стр.3)*

**2. ДЕЛАТНОСТ УСТАНОВЕ *(****стр.3)*

**2.1. Дефинисање делатности**(стр.3)

**2.2. Планиране активности** (стр.4)

Аквизиције(стр.4)

Документаристичке активности и дигитализација(стр.5)

Конзерваторске активности(стр.5)

Трезорирање (стр.6)

Стручна и научна истраживања (стр.6)

Стручно-научно усавршавање запослених(стр.7)

 Активности у сталним поставкама(стр.7)

Изложбене активности (стр.8)

Остале јавне програмске активности у Ваљеву(стр.9)

Јавне активности ван Ваљева(стр.10)

Издавачке активности(стр.10)

Остале презентационе активности(стр.10)

**3. ПРОСТОР И ОПРЕМА** (стр.11)

 **3.1 Простор - објекти** (стр.11)

**3.2 Опрема** (стр.11)

**4. ОРГАНИЗАЦИЈА РАДА И КАДРОВИ** (стр.12)

**4.1. Опште карактеристике** (стр.12)

**4.2. Кадровска структура** (стр.12)

**5. ФИНАНСИЈСКИ ПЛАН** (стр.17)

 **5.1. Приходи** (стр.17)

 **5.2. Расходи** (стр.17)

**1. УВОДНЕ НАПОМЕНЕ**

Рад Народног музеја Ваљево (у даљем тексту: Музеј) одвија се на основу позитивних законских прописа одређених Законом о јавним службама („Службени гласник РС“ број 42/91, 71/94, 79/05 и 83/14), Законом о култури („Службени гласник РС“ број. 72/09, 13/16 и 30/16 – исп., 60/20, 47/21, 78/21 и 76/23), Законом о културном наслеђу („Службени гласник РС“ број 129/21), Законом о музејској делатности („Службени гласник РС“ број 35/21 и 96/21) и пратећим подзаконским акатима - Правилник о регистрима уметничко историјских дела („Службени гласник РС“ број 35/96), Правилник о програму и начину полагања стручних испита у музејској делатности („Службени гласник РС“ бр.118/21), Правилник о ближим условима за почетак рада и обављање делатности установа заштите културних добара („Службени гласник РС“ број. 21/95), Решењу о утврђивању територијално надлежних музеја („Службени гласник РС“ број. 102/21) и Правилник о садржају и начину вођења документације о музејској грађи („Службени гласник РС“ број. 118/21) и интерних аката, као и стручно-професионалних норми одређених Статутом Међународног савета за музеје (*ICOM*), Кодексом професионалне етике (*ICOM*), као и ратификованим међународним конвенцијама.

**2. ДЕЛАТНОСТ УСТАНОВЕ**

**2.1. Дефинисање делатности**

#

#  Сходно Закону о музејској делатности, Народни музеј Ваљево је музејска установа комплексног типа и регионалног територијалног карактера која се бави активностима заштите покретних културних добара - музејске грађе и регистрованих елемената нематеријалног културног наслеђа на територији Колубарског округа- Града Ваљева и општина: Лајковац, Осечина, Уб, Мионица и Љиг. Послови заштите и презентације покретних историјско-уметничких културних добара и нематеријалне баштине могу се сврстати у два нивоа:

**Први, базични ниво** подразумева:

1) евидентирање и аквизицију (набавку путем откупа и донација, теренског рада) историјско-уметничких културних добара,

2) документаристичку обраду,

3) конзервацију/рестаурацију,

4) трезорирање (трајно чување)

5) различите видове стручно-научних анализа (самих музеалија, као и историјских периода, догађаја и процеса везаних за време њиховог настанка и употребе)

6) перманентно стручно и научно усавршавање запослених.

**Други ниво** рада Музеја представљају различити видови експозиције резултата активности реализованих у претходном нивоу, усмерених ка разноврсним циљним групама, и то путем:

1) активности у сталним поставкама (припрема изложби сталних поставки, њихова допуна и пријем посетилаца и реализација широког спектра информисања посетилаца -информативна, детаљна и експертска вођења),

2) изложбених активности у Ваљеву (припрема и реализација тематских изложби кратког трајања),

3) осталих програмских активности у Ваљеву (широк спектар других видова експозиција, комуникација и анимација - организација радионица, филмских, драмских и музичких вечери, предавања, трибина, научних скупова...),

4) активности ван Ваљева (презентација разнородних програма Музеја у просторима различитих сродних институција ван Ваљева),

5) активности Музеја у складу са законским обавезама за територијално надлежни Музеј,

6) издавачке делатности (припрема музејских издања ради презентације резултата рада Музеја)

7) ширег спектра осталих презентационих активности (презентација резултата рада на научним и стручним скуповима, предавањима, трибинама и слично, као и у различитим стручно-научним, али и популарним публикацијама других издавача, као и сталне промотивне активности резултата рада Музеја).

**2.2. Планиране активности**

Стручне активности ће сходно закону, стручним стандардима и реалним могућностима, бити реализоване на следећи начин:

**Аквизиције**

Набавка, пре свега музеалија, али и библиотечког материјала одвијаће се откупом, донацијама и разменом, а све у циљу обогаћивања музејских збирки али и за потребе реализације планираних пројеката. Вршиће се набавка:

- Предмета за Археолошку збирку путем откупа, али и процесом рекогносцирања терена.

- Експоната који ће бити прибављени током истраживања етнолошког наслеђа ваљевског краја за период од друге половине XX века,

- Елемената нематеријалног наслеђа (духовна култура, жива занатска активност, обичајна пракса и друштвени живот) који ће се и даље бележити видео и аудио записима,

- Експоната који се односе на културни и друштвени живот Ваљева и околине током XX века,

- Уметничких дела савремених ваљевских сликара и формирање Збирке завичајних уметника,

- Предмета за Збирке милитарија, знамења и реалија.

Откуп музеалија и књига ће се вршити на основу позитивних законских прописа, у складу са конкретним али и понудама које није могуће унапред планирати.

Набавка новог археолошког материјала зависиће и од активности других институција. Вишегодишње планирано преузимање материјала са територије општине Уб, из Радљева, који потиче са ископавања Републичког завода за заштиту споменика културе на коповима «Колубара», због непостојања адекватних услова за чување (у Лајковцу или Ваљеву). Поменути археолошки материјал ће и даље бити привремено смештен у Модерној галерији у Лазаревцу, али ће се о њему водити перманентна брига. Даља набавка археолошког материјала у 2025.години, зависи од наставка истраживања на територији Колубарског округа, као и темпа и степена обраде материјала са истраживања током ранијих година, који се налази у Републичком и Заводу за заштиту споменика културе Ваљево.

**Документаристичке активности и дигитализација**

 Документаристичке активности ће се обављати у складу са Законом о музејској делатности („Службени гласник РС“ број 35/21 и 96/21) и пратећим подзаконским актима Правилникa о садржају и начину вођења документације о музејској грађи („Службени гласник РС“ број. 118/21) што подразумева вођење документације у аналогној и дигиталној форми. У складу са Правилником о ближим условима за дигитализацију културног наслеђа („Службени гласник РС“ број 76/2018) наставиће се рад на дигаталној обради свих збирки, музејске документације и хемеротеке у ЈИС програму.

На овом послу биће ангажовани сви музејски саветници и кустоси, руководиоци збирки (историјске, етнолошке, археолошке, нумизматичке, уметничке и збирке нематеријалног културног наслеђа), а у координацији са Министарством културе, што подразумева праћење свих промена и допуна у оквиру постојећег информационог система, као и додатну едукацију свих извршилаца.

 За потребе овог посла редовно ће се ажурирати и одржавати централни сервер са базом података као и компјутерска опрема неопходна за обављање ове активности. Овај посао подразумева и фотографисање и скенирање предмета из свих збирки и грађе у Стручном архиву Музеја, а у складу са Законом о музејској делатности. Ове активности су неопходне и за програм ЈИС који ће се радити према интерном плану (што подразумева перманентну допуну дигиталних картона и отварање нових).

Паралелно са овим послом наставља се и стандардна обрада збирки и вођења музејске документације, стручног архива, хемеротеке и музејске библиотеке, као и отварање Инвентарне књиге за Етнолошку збирку, као и фотографисање предмета и израда фотографија за предметне картоне.

Додатна документаристичка активност се односи на редовно евидентирањe нематеријалног културнoг наслеђа, а према стандардима прописаним у Конвенцији о нематеријалном наслеђу и институционалну сарадњу Музеја са Центром за нематеријално културно наслеђе. Одабрана фото и видео грађа о обичајима и занатима, током 2025. године биће увођена у постојећи програм ЈИС у складу са техничким могућностима, с обзиром на то да наведени материјал заузима много меморије.

 Поштујући законске прописе у области заштите покретног културног наслеђа, радиће се на изради *Решења о проглашењу покретних културних добара* у складу са добијеним упутствима од стране ресорног Министарства. Неопходно је обавити консултације са конзерваторским службама матичних музеја у циљу добијања *Мишљења* које је саставни део *Решења.* Кустоси музеја наставиће рад у складу са Законом о музејској делатности, у области деловања територијално надлежног Mузејa(за општине Осечина, Уб, Лајковац, Мионица и Љиг).

**Конзерваторске активности**

Током 2025. године биће обављано текуће одржавање и чишћење предмета и мање конзерваторске активности, са посебним акцентом везаним за предмете из археолошке збирке и предмете намењене реализацији тематских изложби у радионици Музеја.

Руководиоци збирки Народног музеја Ваљево ће у складу са својим ингеренцијама у делатности територијално надлежног Mузеја пружати консултативне услуге за писање пројеката за конзервацију предмета у збиркама у саставу других институција на територији Љига, Мионице, Осечине и Уба. Овде се пре свега истиче стална поставка у *Родној кући Живојина Мишића* (о којој се стара Туристичка организација Мионице), а у којој је неопходна конзервација етнолошких предмета.

 Конзерваторске активности пратиће формирање техничке документације коју чини фото и видео материјал.

Послови конзервације подразумевају и редовно одржавање – дезинфекцију и дезинсекцију депоа и изложбених просторија у централној згради Народног музеја Ваљево, али и у музејским депандансима у Бранковини.

**Трезорирање**

 Трезорирање представља једну од основних активности музејске делатности која подразумева чување неизложених музејских експоната .

 Предмети из збирки Музеја трезорирају се у приручним депоима у поткровљу централног објекта Музеја, приручном депоу у сувенирници Куле Ненадовића, подруму Куће Ненадовића, као и у привремено уступљеном простору Основне школе у Драчићу и у Пољопривредној школи у Ваљеву. У Основној школи у Драчићу трезорира се велики део археолошког материјала и неопходна је његова реорганизација. Услед обогаћивања збирки, простор постојећих депоа постао је недовољан. Овај проблем требало би решавати у што скорије време, а у договору са оснивачем, Градом Ваљевом. Осим тога услови за чување предмета не подлежу музејским стандардима, овај проблем се још више актуелизује, јер је од краја 2021. године почео да се примењује Закон о музејској делатности који уводи и инспекцијски надзор.

**Стручна и научна истраживања**

Музеј током својих програмских активности у 2025. године планира и организовање неколико истраживачких активности на којима ће бити ангажовани стручњаци Народног музеја Ваљево и спољни сарадници (институције и појединци). За истраживачке активности аплицираће се на Конкурсу Министарства културе. Истраживања би се обављала на целој територији за коју је Народни музеј Ваљево надлежан, али и у суседним општинама.

**1.** Музеј ће као сарадничка, а територијално надлежна институција, имати учешћа у археолошким истраживањима које друге сродне институције (Народни музеј Србије, Археолошки институт, Градски и Републички Завод за заштиту споменика културе) буду реализовале на територији Колубарског округа. На конкурсу Министарства културе за 2025. годину аплицираћемо за добијање средстава за наставак ископавања локалитета Остењак у Врагочаоници. Планира се и наставак ископавања на локалитету Анине и Јеринин град у Бранговићу за које је носилац истраживања Завод за заштиту споменика културе Ваљево, а Музеј је стални институционални сарадник.

**2.** Током 2025. године активности руководилаца историјских збирки су следеће:

- наставиће се и истраживачке активности на изучавању историје Ваљева, војске, војног санитета и историје медицине;

- истраживање периода након Другог светског рата и успостављања нове власти у Југославији у различитим правцима са акцентом на Ваљево и ваљевски крај;

- истраживање позоришне активности у Ваљеву.

- припрема и отварање нове сталне поставке у Муселимовом конаку

**3.** Током 2025. године руководилац Збирке нематеријалног културног наслеђа планира следећа истраживања:

**а)** Наставиће се активности на евидентирању, снимању (аудио и визуелно) елемената нематеријалног наслеђа ваљевског краја у циљу допуне базе података и давање предлога за национални Регистар нематеријалног културног наслеђа, а наставиће се друга фаза истраживање *Воденичарског заната у Србији* која би у трећој фази имала организовање изложбе и аплицирање за упис елемента у Националну листу нематеријалног културног наслеђа.

**в)** Током године пратиће се и стање до сада истраживаних елемената живог наслеђа (казанџијски занат и други занати, сеоске славе и литије).

**4.** Одељење за рад са публиком ће наставити редовне активности музеографских истраживања усмерених ка музејској публици и ангажоваће се у припремама и презентацијама планираних програмских активности презентованих кроз едукативне радионице.

Резултати стручних и научних истражавиња биће презентовани кроз изложбе и пратеће публикације, кроз предавања, радионице, учешће на стручним и научним скуповима и трибинама и сл. као и у адекватним научним, стручним и популарним часописима и тематским зборницима.

**Стручно-научно усавршавање запослених**

Стручно и научно усавршавање ће бити реализовано у складу са програмима других субјеката (Министарство културе Републике Србије, Матични музеј, Центар за нематеријално наслеђе, Музејско друштво Србије , ИКОМ и друге сродне институције), а то подразумева одласке на семинаре, стручне скупове, фестивале етнолошког и археолошког филма и друго.

**Активности у сталним поставкама**

Ове активности у 2025. години одвијаће се у два правца:

- иновације у изложбеним салама и евентуалне допуне у зависности од истраживачких резултата.

**Централна поставка**- Имајући у виду да је 2025. године , 170 година од рођења војводе Живојина Мишића, аплицираћемо на конкурс Министарства културе са Пројектом холограма који би оживео простор у нашој Централној поставци, сали Првог светског рата.

**Муселимов конак**- Имајући у виду да је стална поставка Ваљевска нахија и Ваљевци у Првом и Другом српском устанку отворена 1995. године, 2025. године планирамо отварање Нове сталне поставке у Муселимовом конаку. План је да нова поставка буде отворена у септембру 2025. године.

**Кула Ненадовића**- Почетком 2025. године конкурисаћемо код надлежног Министарства културе са трећом фазом пројекта - Партерно уређење простора Куле Ненадовића- чијом реализацијом би заокружили ову културно- туристичку целину, а која се односи на израду шетне стазе од бехатон плоча око бедема. набавку парковских, типских клупа, , набавку и израду топа по моделу устаничких топова, набавку и постављање 2 јарбола са заставама Србије и града Ваљева.

**-** Током 2025. године биће настављен рад са музејском публиком у сталним музејским поставкама: 1) Централна поставка, 2) Муселимов конак, 3) Кула Ненадовића, 4) Историјски спомен-комплекс Бранковина, у Осечини, као и у новом галеријском простору на Тргу војводе Мишића који је дат на управљање и старање Народном музеју Ваљево.

Током 2025. године планирана је посета нашим поставкама и то:

-Централна поставка до 30 000 посетилаца

-Муселимов конак до 27 000 посетилаца

-Кула Ненадовића до 7 000 посетилаца

-Културно-историјски комплекс Бранковина до 35 000 посетилаца

-Одвојено одељење Осечина до 1500 посетилаца

-Градска галерија- око 20 000 посетилаца

**Изложбене активности**

Независно од сталних поставки, планирана је и реализација повремених, тематских изложби у две музејске галерије. У реализацији програма Музеј ће деловати самостално али и у сарадњи са другим субјектима јавног, приватног и цивилног сектора из Ваљева, као и ван Ваљева.

У 2025. години планиране су следеће изложбе у Галерија Музеја и Градској галерији:

* Јануар *-* Изложба „ Иза зида“, Зоран Плавшић
* Фебруар - Изложба „Mosaic image“, Оливера Павић
* Фебруар - Изложба „ Солунски фронт у објективу ратног сликара и фотографа Драгољуба Павловића“ , Драгана Лазаревић Илић
* Март - Изложба*„*Мој град“ Предшколска установа“ Милица Ножица“
* Април – Ликовна изложба- професори Школе примењених уметности Шабац
* Мај - Изложба „Музејске аквизиције 2011-2024.“, кустоси Народног музеја Ваљево
* Мај – Изложба- Ваљевски уметници 20.век
* Јун- Изложба- Савремени ствараоци Ваљева
* Јул- Изложба –Савремени ствараоци Ваљева( млађи)
* Август – септембар Изложба Мирослав Јеремић-Јеремија
* Август - Изложба „Кад има шљива има свега“, Гордана Пајић, етнолог
* Септембар – Изложба „Никола Тесла“- Музеј Николе Тесле
* Октобар – Изложба скулптура, Предраг Благојевић
* Новембар- Изложба Удружења „Салон“ Ваљево
* Децембар- Изложба „АНИНЕ“- Ђорђе Ђенић, археолог

Активности у музејском одељењу у Осечини

У 2025. години музејско одељење у Осечини реализоваће низ активности којима ће наставити да промовише културно-историјско наслеђе општине Осечина, као и културно-историјско наслеђе Србије.

У плану је одржавање једне ауторске и неколико гостујућих изложби, као и активно учешће у културним и туристичким манифестацијама на простору општине Осечина. Планирана је изложба под називом „Народни посланици из Подгорине у Кнежевини и Краљевини Србији“. Отварање је планирано за 16. април 2025. године, када се обележава Дан општине.

Поред тога, планирана је и активна сарадња са Образовно-васпитним центром „Браћа Недић“ из Осечине и ОШ „Војвода Мишић“ из Пецке. Едукација ученика нижих разреда основне школе би се вршила кроз радионице: „Шљива, симбол Подгорине“ и „Како се некада учило“. Обе радионице би се реализовале у другој половини године. Такође, предвиђен је наставак сарадње са музејима из других градова, као и са другим културним установама у Србији.

**Остале јавне програмске активности у Ваљеву**

Током 2025. године планирани су и други видови експозиција резултата истраживања, као и анимационе активности: предавања, трибине, концертне вечери, пројекције археолошког и етнолошког филма, презентација и промоција нематеријалног културног наслеђа у сарадњи са локалном заједницом, програм „Суграђани о наслеђу“, програм „Додирнимо наслеђе“, програм ,,Музеј у гостима“ , драмске вечери, радионице и сл. Ови програми биће реализовани у обе галерије Народног музеја, Кули Ненадовића, Културно-историјском комплексу у Бранковини као и у Осечини, а у сарадњи са Народним музејом из Београда, Етнографским музејом из Београда и другим институцијама културе.

Планиран је и широк спектар промотивних активности односно програми за Дан града, као и обележавање Међународног дана музеја (18. мај), Дани европске баштине и Музеји за 10, Тешњарске вечери као и наставак програма Ваљевска недеља музеја.

Програмске активности ће бити усмерене и на циклусе стручних предавања стручњака Историјског института Београд, али и других сродних институција.

Планирана је и реализација музејских радионица за различиту популацију, пре свега за ученике ваљевских основних и средњих школа, али и све заинтересоване грађане. Радионице ће организовати Одељење за рад са публиком у сарадњи са кустосима збирки.

 Планиране су следеће радионице:

- О Десанки пером и сликом

- Трагом прошлости

- Како се некада учило

- Ваљево у средњем веку

- Од касабе до вароши

- Мода двадесетог века

- Најпосећенији музеји света

- Пут око света

Планирају се и радионице које би пратиле тематске изложбе.

Креативне музејске радионице биће реализоване у свим поставкама Народног музеја Ваљево, али и у оквиру програма *Музеј у гостима* који подразумева обилазак ученика који похађају издвојена одељења ваљевских основних школа.

У музејском депандансу у Осечини планирају се креативни програми са ученичком популацијом, на теме из области националне историје и културног наслеђа.

**Јавне активности ван Ваљева**

Поред активности које се реализују у Ваљеву предвиђене су и излагачке и презентационе активности у просторима сродних институција ван Ваљева, а пре свега тематских изложби, стручна предавања и промоције стручних програма Народног музеја Ваљево у другим срединама.

**Издавачке активности**

Издавачка активност се односи на информативни материјал који прати тематске програме Музеја, као и тематске гостујуће изложбе и изложбе у сопственој продукцији и то изложбе:

*Изложба о археолошком локалитету Анине, Музејске аквизиције.* У сродне активности спада набавка и/или израда разноврсних сувенирских меморабилија везаних за тематске активности, са мотивима из збирки Музеја али и Града Ваљева.

Неке од наведених, као и додатне могуће издавачке и повезане активности би се реализовале кроз пројекте који зависе од подршке Министарства културе и оне ће бити накнадно конкретизоване (по објављивању резултата конкурса за одобрене пројекте).

***Остале презентационе активности***

Стручњаци Музеја ће резултате својих истраживања презентовати и на различитим стручним и научним скуповима и објављивати у различитим публикацијама, а у складу са процедуром организатора и издавача.

Током године ће се радити на перманентном ажурирању музејског сајта, а активности Музеја биће презентоване и на другим друштвеним мрежама.

Претходно наведене презентационе активности су усмерене ка стручној и научној јавности, а поред тога додатна пажња биће посвећена широј, јавној презентацији рада Музеја, посредством различитих доступних, штампаних и електронских, традиционалних и савремених медија.

**3. ПРОСТОР И ОПРЕМА**

**3.1 Простор (објекти)**

- **Централни објекат музеја** је на два нивоа. У приземљу (површине 800 метара квадратних) се налазе просторије јавних комуникација које се састоје од пријемне сале, девет сала сталне поставке, једне просторије - магацина, две сале галерије за тематске изложбе, једне просторије музејског клуба-„ Плава сала“ и нуспросторија (ходник и тоалети). У поткровљу (површине 600 метара квадратних) се налазе следеће службене просторије- седам канцеларија, информативно документациони центар са библиотеком, четири просторије депоа, две просторије радионице, један магацин и нус просторије (ходник, тоалети, чајна кухиња).

 - **Муселимов конак** на два нивоа. У подруму (површине 100 метара квадратних) се налази јединствен простор сталне поставке, а у приземљу (површине 100 метара квадратних) четири сале сталне поставке, канцеларија и тоалет.

 - **Кулу Ненадовића** Музеј користи по основу Одлуке скупштине општине Ваљево о чувању и одржавању споменика културе Кула Ненадовић број 011-51/2006-09 од 12.01.2007.године.

 - **Објекте у Бранковини** Музеј користи по основу Одлуке Града Ваљева односно Одлуке о изменама и допунама Одлуке о чувању и одржавању Знаменитог места Бранковина број 011-18/2011-04 од 15.6.2011.године и 011-107/2020-09 од 28.12.2020 године.

 - **Објекти у Осечини** Музеј користи по основу Уговора закљученим са општином Осечина, а за рад свог музејског одељења у тој општини.

 - **Објекти у Драчићу** се у сврху депоа користе по основу уговора са Основном школом у Драчићу и

 - **Галеријски објекат** за потребе реализације културних активности на Тргу војводе Мишића, укупне површине 140 метара квадратних, који је Град Ваљево одлуком број 361-8/2023-08 од 30. јуна 2023.године пренео на управљање и коришћење Народном музеју Ваљево.

У првој половини 2025. године планирамо санацију кровне конструкције на Старој протиној школи и на Старој писарници( сувенирници) као и дрвене ограде (плота) око самог комплекса, али и санацију дрвених клупа.

Током 2025. године паниран је завршетак послова везаних за текуће одржавање Муселимовог конака, започето крајем 2024. године у циљу припреме за нову сталну поставку.

Такође су планирани и непходни радови на текућем одржавању објеката о којима се стара Народни музеј Ваљево .

**3.2. Опрема**

Народни музеј Ваљево поседује стандардну опрему за редован канцеларијски рад и широк спектар стручног рада (умрежене компјутере, штампаче, скенере, ТВ и видео апарат, дигитални пројектор, два дигитална фото апарата, факс, алате комплетне приручне радионице, опрему радионице за конзервацију, опрему за складиштење и излагање музејских предмета и сл). Канцеларијска опрема коју Музеј поседује је углавном стара (столови, столице, плакари, сталаже, витрине …), али у текућој употреби.

Тежиште набавке опреме током 2025. године ће бити постављено на набавци нове и замена постојеће опреме:

 -Административне опреме - компјутери, монитори, миш, тастатуре, скенер, мобилни скенер, преносни диск, електро опреме (клима) и фото опрема, мобилни телефони, намештај и др,

 - Опреме за културу - рамови, витрине, сталаже , галеријске шине, сајле, метални ормани, касе и планери различитих димензија, кутије, регистратори и сл. и

**4. ОРГАНИЗАЦИЈА РАДА И КАДРОВИ**

**4.1. Опште карактеристике**

Активности Народног музеја Ваљево се обављају у службеним просторијама у централном објекту Музеја, у Сталној поставци у централном објекту Музеја, у Галерији у оквиру Централне поставке, у новом галеријском простору на Тргу војводе Мишића, у Кули Ненадовића, у Сталној поставци у Муселимовом конаку, у депоу и радионици у Драчићи, у Културно-историјском комплексу у Бранковини и у издвојеном одељењу у Осечини .

Са кадровског аспекта рад Музеја је регулисан Законом о културним добрима и Законом о музејској делатности, Статутом музеја и Правилником о организацији и систематизацији послова у Установи, као и другим позитивним законским и подзаконским прописима. Стручне активности су реализоване у више различитих праваца, који се групишу у два смера:

- Рад са музејским збиркама,

- Рад са широким спектром корисника услуга музеја.

Сходно оваквој двојној груписаности радних задатака и радно време Музеја је двојно. Службе за рад са збиркама и административно техничка служба раде у оквиру редовног радног времена, радним данима (понедељак – петак) од 7 и 30 до 15 и 30 часова. За програмске активности Музеја у просторима јавних музејских комуникација (Централна поставка, поставка у Конаку и изложбе у две Галерије) ради се у времену уторак-субота, од 10 до 18 часова, с тим што је уведен рад и недељом од 10 до 15 часова. Радно време у одвојеним одељењима (Бранковина и Кула Ненадовића) је адекватно радном времену простора јавних музејских комуникација, с тим што је сезонског карактера (званично Кула Ненадовића не ради током зимских месеци, а рад у Бранковини је усаглашен сходно трајању дужине дана). Са друге стране, а сходно природи конкретне повремене програмске активности, радно време у свим радним јединицама се периодично продужава, а по претходној најави, за групне посетице је уобичајена пракса пријема у поставке и ван дефинисаног радног времена (и нерадним данима, и пре и после утврђеног радног времена).

Целокупан рад Музеја се организује кроз рад три одељења :

**1)** **Одељење за стручни рад са музејским збиркама**

**2)** **Одељење за стручни рад са публиком и**

**3)** **Одељење за опште и техничке послове**

* 1. **Кадровска структура**

**Запослени по организационој структури Музеја**

Током 2025.године, Музеј ће имати у радном односу запослена лица на неодређено време из буџета Града Ваљева и из осталих извора, као и одређени број ангажованих на одређено време у Бранковини током сезоне, у складу са важећим законским и подзаконским актима, по основу замене до повратка привремено одсутних запослених, ангажована лица на јавним радовима, као и приправнике ангажоване преко Националне службе за запошљавање ради обављања стручне праксе. Запослена лица ће обављати основну делатност и пратеће послове у служби обављања послова основне делатности са описом послова у складу са усвојеном систематизацијом и донетом обавезујућом Уредбом о каталогу радних места у јавним службама и другим организацијама у јавном сектору ( „Службени гласник РС“ бр.81/17, 6/18 и 43/18 ).

Активности Народног музеја ће реализовати следећи запослени на неодређено време који се финансирају из буџета града.

|  |  |
| --- | --- |
| **ЗАПОСЛЕНИ** **према организационој структури установе** | **Укупни коефицијенти** |
| **ДИРЕКТОР**  |  |
| **Јелена Николић Лекић**Радно место – директорАкадемски назив – мастер економиста, смер менаџмент у културиСтручно звање - кустос | 20,40 +1,77 22,17 Коефицијент директора градског/регионалног музеја увећан за коефицијент додатка за руководиоца музеја |
| **СЕКРЕТАР УСТАНОВЕ** |  |
| **Милена Ђуричић**Радно место – секретар установеАкадемски назив – дипломирани правник | 19,33Коефицијент секретара установе |
| **ОДЕЉЕЊЕ ЗА СТРУЧНИ РАД СА МУЗЕЈСКИМ ЗБИРКАМА** |  |
| **Владимир Кривошејев**Радно место- музејски саветник историјских збирки ,милитарија,знамења и реалијаАкадемски назив –дипломирани историчарСтручно звање- музејски саветник  | 22,40 Коефицијент музејског саветника  |
| **Гордана Пајић** Радно место – музејски саветник за нематеријално наслеђеАкадемски назив – дипломирани етнологСтручно звање – музејски саветник | 22,40Коефицијент музејског саветника  |
| **Александар Ђурђевић**Радно место – кустос историјских збирки фотографијаи збирки разгледницаАкадемски назив – дипломирани историчар Стручно звање – кустос  | 17,30 Коефицијент кустоса |
| **Марина Ћировић**Радно место – кустос историјских збирки архивалијаАкадемски назив – дипломирани историчар Стручно звање – кустос  | 17,30 Коефицијент кустоса |
| **Ђорђе Ђенић**Радно место – кустос археолог за праисторијске збиркеАкадемски назив – дипломирани археолог Стручно звање – кустос | 17,30 Коефицијент кустоса |
| Радно место – кустос збирки историје уметностиАкадемски назив – дипломирани историчар уметности Стручно звање – кустос  | 17,30 Коефицијент кустоса  |
| **Наталија Марковић** Радно место – кустос етнолошких збиркиАкадемски назив – дипломирани етнолог - антропологСтручно звање – кустос  | 17,30 Коефицијент кустоса |
| **Јелена Ивић** Радно место – музејски документариста за централну музејску документацију и библиотекуАкадемски назив – дипломирани историчар уметности Стручно звање – кустос.  | 17,30 Коефицијент кустоса  |
| **Милан Веселиновић** Радно место – техничар у музејској делатностиСредња стручна спрема (сертификат за конзервацију) | 11,10 Коефицијент музејског конзерватора са средњом спремом (конзерватор техничар)  |
| **ОДЕЉЕЊЕ ЗА СТРУЧНИ РАД СА ПУБЛИКОМ** |  |
| **Светлана Марковић**,Радно место – музејски едукаторАкадемски назив – дипл. географ – туризмологСтручно звање – кустос | 17,30Коефицијент кустоса |
| **Ивана Томашевић**Радно место – кустос у установи културеАкадемски назив – дипл. туризмологСтручно звање – кустос | 15,00Коефицијент кустосабез положеног стручног испита |
| **Јелена Патијаревић**Радно место – водичСтручно звање – водич у музејској делатностиСредња стручна спрема | 11,10Коефицијент водича |
| **Душица Богдановић Секулић** Радно место – водичСтручно звање – водич у музејској делатностиСредња стручна спрема | 11,10Коефицијент водича |
| **Александар Митровић** Радно место – водич Стручно звање – музејски водич Средња стручна спрема  | 11,10Коефицијент водича |
| **Иван Ступар**Радно место – водич Стручно звање – музејски водич Средња стручна спрема  | 11,10Коефицијент водича |
| **ОДЕЉЕЊЕ ЗА ОПШТЕ И ТЕХНИЧКЕ ПОСЛОВЕ** |  |
| **Рада Милићевић** Радно место – руководилац финансијско-рачуноводствених пословаАкадемски назив – специјалиста струковни економиста | 18,30 Коефицијент  |
| **Оливера Тошић** Радно место – финансијско рачуноводствени аналитичарАкадемски назив – специјалиста струковни економиста |  17,30 Коефицијент |
| Радно место – домар - мајстор одржавањаСредње образовање, изузетно основно образовање  | 9,60 Коефицијент  |
| **Ружица Обрадовић** Радно место – чистачица, основно образовање | 7,00 Коефицијент  |
| **Сузана Пејић** Радно место – чистачицаосновно образовање | 7,00 Коефицијент помоћног радника  |
| **Гордана Митровић** Радно место – чистачицаосновно образовање | 7,00 Коефицијент помоћног радника  |

Поред наведених запослених у Народном музеју Ваљево током 2025. године биће ангажован и један запослени на неодређено време који се финансира из других извора (запослен у одељењу Осечина).

|  |  |
| --- | --- |
| **Саша Перић**Радно место – кустос  Академски назив – дипломирани историчар (Ангажован на одређено време, као замена запосленог на функцији) | 15,00 Коефицијент кустоса без положеног стручног испита |

У 2025.години, Народни музеј Ваљево ће ући у поступак ангажовања извршилаца на систематизованим радним местима у складу са Законом о буџетском систему и Уредбом о забрани запошљавања

**ФИНАНСИЈСКИ ПЛАН**

**5.1 Приходи**

Приходи и примања за финансирање рада установе за 2025. годину састоје се из следећих средстава:

|  |  |  |
| --- | --- | --- |
| **Конто** | **Опис прихода** | **2025. година** |
| **791111** | Приходи из буџета | 44.750.000,00 |
| **791111** | Приходи из буџета-Минист. културе  | 0,00 |
| **741411** | Приходи од имовине | 200.000,00 |
| **742342** | Приходи од продаје добара и услуга | 9.000.000,00 |
| **733147** | Текући трансфери од других нивоа власти | 2.700.000,00 |
| **733144** | Наменски трансфери од Републике у корист нивоа градова -Уговор са НСЗ | 0,00 |
| **771111** | Меморандумске ставке за рефундацију расхода | 0,00 |
| **823141** | Приходи од продаје нефинансијске имовине | 1.600.000,00 |
| **321311** | Нераспоређени вишак прихода из ранијих година | 3.000.000,00 |
|  | **Укупни приходи** | **61.250.000,00** |

**5.2 Расходи**

Током 2025.године Народни музеј Ваљево ће наставити са базичним стручним пословима који ће бити финансирани из буџета, али и из других извора финансирања.У складу са правилима програмског финансирања деловање музеја представљено је кроз две програмске активности:

* 1201-0001 Финансирање локалних установа културе,
* 1201-0003 Унапређење система очувања и представљања културног историјског наслеђа.

 **Д И Р Е К Т О Р**

**Јелена Николић Лекић МА**